หุ้นกู้ปตท.30ปี4.5%
ต่างชาติมั่นใจมากล้น10เท่าดอกตํ่าเปิดทางรัฐหาทุน
26 ต.ค. 2555

ต่างชาติมั่นใจมากล้น10เท่าดอกตํ่าเปิดทางรัฐหาทุน 
ปตท.ประสบความสำเร็จขายหุ้นกู้ต่างประเทศ 1,100 ล้านเหรียญ ล้น 10 เท่า ดอกเบี้ยต่ำ 30 ปี จ่าย 4.5% กรุยทางประเทศไทยออกไประดมเงิน
นายไพรินทร์ ชูโชติถาวร ประธานเจ้าหน้าที่บริหารและกรรมการผู้จัดการใหญ่บริษัท ปตท. (PTT) เปิดเผยว่า บริษัทออกและเสนอขายหุ้นกู้ไม่มีหลักประกันและไม่ด้อยสิทธิ มูลค่า 1,100 ล้านเหรียญสหรัฐ ประกอบด้วย หุ้นกู้อายุ 10 ปี มูลค่า 500 ล้านเหรียญสหรัฐ อัตราดอกเบี้ยคงที่ 3.375% ต่อปี และหุ้นกู้อายุ 30 ปี มูลค่า 600 ล้านเหรียญสหรัฐ อัตราดอกเบี้ยคงที่ 4.5% ต่อปี 
สถาบันในต่างประเทศมีความต้องการอย่างล้นหลาม โดยมียอดจองซื้อหุ้นกู้กว่า 10 เท่า และมีดอกเบี้ยต่ำที่สุดเป็นประวัติการณ์ของหุ้นกู้ต่างประเทศที่เคยออกและเสนอขายโดยผู้ออกหุ้นกู้จากประเทศไทย โดยมีส่วนต่างประมาณ 1.6% จากอัตราผลตอบแทนพันธบัตรรัฐบาลสหรัฐ
นอกจากนี้ หุ้นกู้ของ ปตท. ครั้งนี้ยังได้สร้างอัตราดอกเบี้ยอ้างอิงให้กับกลุ่ม ปตท. และประเทศไทย สำหรับการออกหุ้นกู้ในตลาดการเงินต่างประเทศ 
“อัตราดอกเบี้ยที่ต่ำของ ปตท. ในครั้งนี้มีความสำคัญมาก เพราะแสดงให้เห็นถึงความมั่นใจของนักลงทุนต่างชาติ ซึ่งอัตราดอกเบี้ยที่ถูกอาจจะถูกนำไปใช้เป็นอัตราอ้างอิงสำหรับหน่วยงานภาครัฐหรือเอกชนของไทยให้สามารถได้ต้นทุนการเงินที่ถูกสำหรับการระดมทุนในต่างประเทศในอนาคต” นายไพรินทร์ กล่าว 
สำหรับ ปตท. เป็นหนึ่งในผู้ออกหุ้นกู้เพียงไม่กี่รายในเอเชียที่สามารถกำหนดอัตราดอกเบี้ยในหุ้นกู้ชุดอายุ 30 ปี ด้วยส่วนต่างดอกเบี้ยเดียวกับหุ้นกู้อายุ 10 ปี ซึ่งสะท้อนถึงความเชื่อมั่นของนักลงทุนในตลาดโลกที่มีต่อผู้ประกอบการไทย 
นายสุรงค์ บูลกุล ประธานเจ้าหน้าที่บริหารการเงิน บริษัท ปตท. กล่าวว่า การขายหุ้นกู้ครั้งนี้ เป็นครั้งแรกในรอบ 7 ปี ที่ ปตท. ออกไปขายในต่างประเทศ ทั้งเอเชีย ยุโรป และสหรัฐ โดยมีนักลงทุนหน้าใหม่ที่ไม่เคยลงทุนในประเทศ ก็เข้ามาซื้อหุ้นกู้ของ ปตท. ในรอบนี้ด้วย ทั้งนี้ ปตท. ออกไปเสนอขายในจังหวะที่เหมาะสม สหรัฐออกคิวอี3 เพิ่มสภาพคล่อง ทำให้นักลงทุนต้องหาแหล่งลงทุนใหม่
“ปตท. ขายหุ้นกู้ได้ดอกเบี้ยที่ถูกมาก โดยเฉพาะดอกเบี้ยหุ้นกู้อายุ 30 ปี สะท้อนว่านักลงทุนต่างชาติให้ความมั่นใจในธุรกิจของ ปตท. และมั่นใจว่าใน 30 ปี กิจการของ ปตท. ยังมีอยู่ ซึ่งความสำเร็จของการขายหุ้นกู้ครั้งนี้ เป็นพ็อกซี่ (ตัวแทน) ของประเทศไทย และเป็นการเปิดตลาดให้ประเทศไทยในการออกไประดมทุนต่างประเทศ” นายสุรงค์ กล่าว 
การขายหุ้นกู้ครั้งนี้ทำให้สัดส่วนหนี้สินต่อทุน (ดีอี) ของ ปตท. เพิ่มขึ้นเล็กน้อยมาอยู่ที่ 0.5 ต่อ 1 เท่า ซึ่งต่ำกว่านโยบายที่วางไว้ 1 ต่อ 1 เท่า โดยมีเงินทุนที่แข็งแกร่ง ส่วนเงินที่ได้มาก็ยังไม่ตัดสินใจว่าจะนำไปลงทุนอะไรจึงขอเก็บไว้ก่อน